送杲上人復往荆南
作者：李彭
朝代：宋

paragraphs: 荆州老居士，寧著進賢冠。
似欲専一壑，其誰知孔鸞。
蒼苔門巷秋，不許造席客。
世無王粲流，倒屣端不惜。
上人宣城彦，俊氣横九州。
學道貧徹骨，與世初無求。
馬駒大道場，屬者失宗匠。
欲銘窣堵波，見此真漢相。
行乞千里餘，朔風枯葉顛。
曉踏澗下雪，暝宿天邊烟。
赤手泛滄溟，笑此太草草。
不爲丞相嗔，乃得照乘寶。
歸來寂無聞，翠琰開險艱。
精衛既填海，愚公果移山。
力貧辦行李，復作南郡去。
游子多苦顔，開士淡無慮。
霜風木颼颼，便當賦式微。
日涉望烟靄，扶笻遲來歸。